b'\n_START_ARTICLE_\nOdbor za zadeve Evropske unije Dr\xc5\xbeavnega zbora Republike Slovenije\n_START_SECTION_\nDelovanje\n_START_PARAGRAPH_\n\xc2\xbbOdbor v skladu z zakonom o sodelovanju med dr\xc5\xbeavnim zborom in vlado v zadevah Evropske unije (v nadaljevanju: zakon) in poslovnikom dr\xc5\xbeavnega zbora obravnava zadeve EU, razen zadev s podro\xc4\x8dja zunanje in varnostne politike, in v tem okviru tudi priprave predloga sprememb pogodb, na katerih temelji EU, vsa vpra\xc5\xa1anja \xc5\xa1iritve EU in priprave predlogov pogodb o pristopu dr\xc5\xbeav kandidatk k EU, vklju\xc4\x8dno s pogajalskimi izhodi\xc5\xa1\xc4\x8di. Omenjeni odbor obravnava sklepanje mednarodnih pogodb, ki so v izklju\xc4\x8dni pristojnosti Evropske skupnosti oziroma Evropske skupnosti za atomsko energijo, ter sklepanje mednarodnih pogodb, ki jih sklene Republika Slovenija skupaj z ostalimi dr\xc5\xbeavami \xc4\x8dlanicami EU ter Evropsko skupnostjo oziroma Evropsko skupnostjo za atomsko energijo. Sodeluje z institucijami in organi EU ter z odbori nacionalnih parlamentov za zadeve EU, prav tako pa tudi z mati\xc4\x8dnimi delovnimi telesi v zvezi z zadevami EU s svojega delovnega podro\xc4\x8dja. V podro\xc4\x8dje dela parlamentarnega odbora za zadeve Evropske unije sodi med drugim tudi obravnava predlogov deklaracij o usmeritvah za delovanje Republike Slovenije v institucijah EU ter obravnava zadev, ki so na dnevnem redu institucij in organov EU ter poro\xc4\x8dila o aktivnostih predstavnikov Republike Slovenije. Odbor skrbi za evidenco zadev EU.\xc2\xab'